РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број 06-2/186-16

15. септембар 2016. године

Б е о г р а д

ЗАПИСНИК

СА СЕДМЕ СЕДНИЦЕ ОДБОРА ЗА АДМИНИСТРАТИВНО-БУЏЕТСКА И МАНДАТНО-ИМУНИТЕТСКА ПИТАЊА, ОДРЖАНЕ 15. СЕПТЕМБРА 2016. ГОДИНЕ

Седница је почела у 11,00 часова.

 Седници је председавао др Александар Мартиновић, председник Одбора.

Седници су присуствовали чланови Одбора: Александар Марковић, Дарко Лакетић, Катарина Ракић, Бранка Стаменковић, Бранимир Јовановић, Момо Чолаковић, Петар Петровић и Ненад Чанак.

Седници су присуствовали и заменци чланова Одбора: Весна Ракоњац, заменик Верољуба Матића, Горан Николић, заменик Душице Стојковић, Јелена Мијатовић, заменик Александре Ђуровић, Ана Стевановић, заменик Бранке Стаменковић, Александра Јерков, заменик Бојана Пајтића и Мариника Тепић, заменик Ненада Чанка.

Седници нису присуствовали чланови Одбора: Верољуб Матић, Душица Стојковић, Александра Ђуровић, Ђорђе Милићевић, Војислав Шешељ, Немања Шаровић, Бојан Пајтић и Ненад Константиновић.

Седници су присутвовали и народни посланици Љупка Михајловска и Татјана Мацура.

Пре преласка на утврђивање дневног реда седнице, председник Одбора упознао је чланове и заменике чланова Одбора, да је Бранка Стаменковић, члан Одбора, 7. и 13. септембра 2016. године поднела Одбору предлог за допуну дневног реда. С тим у вези, Бранка Стаменковић, члан Одбора, појаснила је да је наведеним захтевима, које је поднела у име Посланичке групе Доста је било, желела да укаже на неопходност решавања питања седења народних посланика, чланова Посланичке групе Доста је било, у Великој сали у Дому Народне скупштине. Наиме, истакла је неопходност премештања чланова ове посланичке групе из последњих редова у сегменту један, у прва четири реда сегмента два. Као разлог томе, навела је физичку одвојеност Љупке Михајловске, народног посланика са инвалидитетом, којој је Одлуком генералног секретара Народне скупштине о привременом распореду седења народних посланика у Великој сали у Дому Народне скупштине, одређено место за седење у последњем реду сегмента два, као и чињеницу да је ова посланичка група друга по снази опозициона снага у Парламенту. Наведени предлог за допуну дневног реда, већином гласова, није прихваћен.

 На предлог председника, Одбор је већином гласова утврдио следећи

Д н е в н и р е д:

- усвајање записника са Пете и Шесте седнице Одбора -

1. Разматрање оставке коју је на функцију народног посланика поднела Гордана Предић (01 број 118-1872/16 од 23. августа 2016. године);
2. Разматрање захтева Бранка Маринковића, заменика генералног секретара Народне скупштине, за давање мишљења за обављање друге јавне функције (21 број 02-1832/16 од 15. августа 2016. године);
3. Разматрање захтева Марка Јанковића, члана Републичке изборне комисије, за давање мишљења за обављање друге јавне функције (21 број 02-732/16-4 од 19. августа 2016. године);
4. Разматрање оставке коју је на на положај помоћника генералног секретара Народне скупштине - руководилац Сектора за опште послове, поднела Светлана Јовановић (21 број 118-1994/16 од 9. септембра 2016. године).

 Пре преласка на рад по дневном реду, Одбор је већином гласова, без примедаба, усвојио записнике са Пете седнице Одбора, одржане 10. августа 2016. године и Шесте седнице Одбора, одржане 12. августа 2016. године.

**Прва тачка дневног реда**: Разматрање оставке коју је на функцију народног посланика поднела Гордана Предић (01 број 118-1872/16 од 23. августа 2016. године)

Председник Одбора упознао је чланове и заменике чланова Одбора да је Гордана Предић поднела оставку на функцију народног посланика, да је иста оверена у суду и у законском року предата на писарницу Народне скупштине, као и да је именована у складу са чланом 198. став 2. Пословника Народне скупштине, позванa да присуствује овој седници.

Дискусије није било.

Одбор је, на предлог председника, једногласно усвојио и Народној скупштини поднео следећи

И З В Е Ш Т А Ј

Одбор је утврдио да је подношењем оставке народног посланика Гордане Предић, изабране са Изборне листе АЛЕКСАНДАР ВУЧИЋ - СРБИЈА ПОБЕЂУЈЕ, наступио случај из члана 88. став 1. тачка 2. Закона о избору народних посланика, у коме се подношење оставке наводи као један од разлога за престанак мандата народном посланику пре истека времена на које је изабран, те предлаже да Народна скупштина, у смислу члана 88. ст. 3. и 4. истог закона, констатује престанак мандата именованом народном посланику.

На тај начин омогућава се избор новог народног посланика, путем додељивања мандата другом кандидату са наведене изборне листе, у складу са чланом 92. Закона о избору народних посланика.

За известиоца Одбора на седници Народне скупштине одређен је др Александар Мартиновић, председник Одбора.

**Друга тачка дневног реда**: Разматрање захтева Бранка Маринковића, заменика генералног секретара Народне скупштине, за давање мишљења за обављање друге јавне функције (21 број 02-1832/16 од 15. августа 2016. године)

Председник Одбора обавестио је чланове и заменике чланова Одбора да је Бранко Маринковић, заменик генералног секретара Народне скупштине, у вези са чланом 28. став 4. Закона о Агенцији за борбу против корупције, поднео Одбору захтев, 21 број 02-1832/16 од 15. августа 2016. године, за давање позитивног мишљења за истовремено вршење функције заменика генералног секретара Народне скупштине и функције заменика секретара Републичке изборне комисије. Како је подсетио, Одбор је сагласно наведеном закону као и Пословнику Народне скупштине, овлашћен за давање мишљења народним посланицима и лицима које бира Народна скупштина, за обављање друге јавне функције.

Бранка Стаменковић, члан Одбора, истакла је проблем кумулација функција који давањем оваквих мишљења настаје, и који доприноси стварању коруптивне атмосфере у друштву, и с тим у вези позвала чланове и заменике чланова Одбора да се приликом одлучивања о овој врсти захтева обрати посебна пажња. Уједно је изнела став Посланичке групе Доста је било, која се противи аутоматским давањима позитивних мишљења за обављање друге јавне функције.

Дискусије није било.

На предлог председника, Одбор је већином гласова дао позитивно мишљење да Бранко Маринковић, уз вршење функције заменика генералног секретара Народне скупштине, може да врши и функцију заменика секретара Републичке изборне комисије.

**Трећа тачка дневног реда:** Разматрање захтева Марка Јанковића, члана Републичке изборне комисије, за давање мишљења за обављање друге јавне функције (21 број 02-732/16-4 од 19. августа 2016. године)

Председник Одбора обавестио је чланове и заменике чланова Одбора да је Марко Јанковић, члан Републичке изборне комисије упутио захтев Одбору, 21 број 02-732/16-4 од 19. августа 2016. године, за давање мишљења за обављање друге јавне функције – функције секретара Изборне комисије градске општине Земун. Именованом је на Трећој седници Одбора, одржаној 18. јула 2016. године, дато позитивно мишљење за обављање функције секретара Привременог органа градске општине Земун, односно функције секретара Скупштине градске општине Земун.

Бранка Станковић, члан Одбора, поновила је да је неопходно променити досадашњу праксу везано за начин давања мишљења за обављање друге функције.

Дискусије није било.

На предлог председника, Одбор је већином гласова дао позитивно мишљење да Марко Јанковић, уз вршење функције члана Републичке изборне комисије, може да врши и функцију секретара Изборне комисије градске општине Земун.

**Четврта тачка дневног реда:** Разматрање оставке коју је на на положај помоћника генералног секретара Народне скупштине - руководилац Сектора за опште послове, поднела Светлана Јовановић (21 број 118-1994/16 од 9. септембра 2016. године)

 Председник Одбора упознао је чланове и заменике чланова Одбора да је оставка Светлане Јовановић, помоћника генералног секретара - руководиоца Сектора за опште послове, која је на положај постављена Решењем Одбора 21 број 112-1414/15 од 21. маја 2015. године, поднета у складу са чланом 76. Закона о државним службеницима и да је у складу са чланом 79. Закона, неопходно да Одбор именованој донесе решење о престанку рада на положају.

 Дискусије није било.

На предлог председника, Одбор је већином гласова донео Решење о престанку рада на положају Светлани Јовановић, помоћнику генералног секретара Народне скупштине - руководиоцу Сектора за опште послове.

Седница је завршена у 11,20 часова.

Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

Светлана Дедић др Александар Мартиновић